user
Mitä teen, jos tulvavesi uhkaa katkaista maantien liikenteen tai vesi nousee tielle?
assistant
Maantielle nousseesta tulvavedestä tai tukkeutuneesta tierummusta voi ilmoittaa Liikenteen asiakaspalvelun Palauteväylässä. Jos veden nousu uhkaa katkaista maantien liikenteen tai uhkaa maantien varrella olevan kiinteistön rakenteita, ota välittömästi yhteyttä Tienkäyttäjän linjalle, p. 0200 2100 (24/7). 

Vesi saattaa nousta tielle tai uhata maantien varrella olevan kiinteistön rakenteita esimerkiksi silloin, jos järvien vedenpinnat nousevat keskimääräistä korkeammaksi aiheuttaen kevättulvia. Tulvista aiheutuvia vahinkoja voi syntyä lähellä rantaa sijaitseville rakennuksille ja rakenteille sekä alaville peltoalueille. Jos maantien vieressä kulkeva oja on tukossa ja vedet nousevat pellolle, asiasta ilmoitetaan Tienkäyttäjän linjalle.  

ELY-keskus avaa tai puhdistaa tukkeutuneen tierummun tai vaihtaa rikkoontuneen rummun, jos tukkeutuneesta tai rikkoontuneesta rummusta aiheutuu haittaa maantielle tai kiinteistölle. Ilmoituksen tierumpuun liittyvistä ongelmista voi tehdä Liikenteen asiakaspalvelun Palauteväylässä vikailmoituksena. Toimenpiteet kohdistetaan akuutteihin kohteisiin. 

Seuraa viranomaisten tiedotuksia, hälytyksiä ja ohjeita tiedotusvälineistä ja verkosta. Vesi- ja tulvatilannetta ja sen kehittymistä voi seurata Tulvakeskuksesta vesi.fi-palvelussa. Palvelussa on esitettynä myös lähipäivien tulvavaroitukset. Jos maantie joudutaan sulkemaan tulvaveden takia, tien sulkemistilanteen näkee reaaliajassa Liikennetilanne-palvelusta. Kun tie voidaan avata jälleen liikenteelle, tieto päivitetään palveluun heti.